**Fra Udenrigsministeriet til International Relations i EDC Poul Erik Bech**

**Efter en international karriere i lederstillinger i Udenrigsministeriet og EU i mere end 20 år** **har Anders Garly Andersen (56 år) netop taget de første skridt på en ny karrieresti. Han går fra diplomati til ejendomsbranchen. Han er bl.a. tidligere ambassadør, og det internationale arbejde vil fortsat have fuldt fokus, da han er tiltrådt en stilling som International Relation Manager i EDC International Poul Erik Bech, der er en del af Danmarks største ejendomsmæglervirksomhed.**

Anders Garly Andersens karriere inkluderer en række lederstillinger i udlandet i regi af Udenrigsministeriet og EU. Senest som Deputy Head of Mission i EU's grænsemission i Libyen, og inden da bl.a. som souschef og senere ambassadør på danske diplomatiske repræsentationer i Thailand, Etiopien og Mali.

I Udenrigsministeriet på Asiatisk Plads har han i en årrække bestridt en række lederstillinger inden for udenrigs- og udviklingspolitik og arbejdet på de interne organisatoriske linjer som bl.a. chef for kontoret for Corporate Resources and Support. Det er altså noget af et karriereskifte, han kaster sig ud i.

”Med min alder og erfaring var det for mig tid til at prøve et nyt, anderledes arbejdskapitel. Hvis jeg ville tage endnu en tørn i udlandet, var jeg bange for, at det ville blive for sent at lave et karrieskift mod det private erhvervsliv, som jeg har savnet siden, jeg forlod det for et par årtier siden. Jeg har således ledt efter den rette udfordring, hvor jeg kan bruge min internationale ballast og netværk inden for et nyt område. Den udfordring har jeg fundet hos EDC International Poul Erik Bech, hvor jeg glæder mig enormt til at komme i gang i en ny branche.”

Som International Relations Manager i EDC Erhverv Poul Erik Bech vil Anders Garly Andersen primært fokusere på udenlandske kunder med interesse i det danske ejendomsmarked, danske kunder med større engagementer i udlandet og offentlige myndigheder som ministerier, styrelser, regioner og kommuner inden for hele EDC’s palette af services – fra valueringer over investeringer til Capital Markets.

**Kan se sig selv i stillingen**
Anders Garly Andersen behersker udover dansk også engelsk, fransk og spansk på forhandlingsniveau. Han fortsætter: ”Jeg har takket ja til udfordringen i forhold til, hvor jeg er i mit liv, og da jeg klart kunne se mig selv i stillingen. Først og fremmest har den internationale afdeling i EDC Poul Erik Bech et omfattende samarbejde med udenlandske kunder og samarbejdspartnere og danske virksomheder, der ønsker hjælp i udlandet. Samtidig er erhvervsmæglerbranchen en ny, spændende branche og udfordring for mig, så der er masser af udviklingsmuligheder, som jeg virkelig sætter pris på. Det er også inspirerende at blive en del af en succesfuld afdeling, der er vokset meget, siden den for 5 år siden blev oprettet som selvstændig enhed for at servicere de udenlandske kunder og danske kunder med aktiviteter i udlandet.”

”Det er et spændende vækstområde, så jeg ser frem til at være med til at fortsætte den positive udvikling i en koncern, hvor de internationale opgaver fylder mere og mere, og hvor vi som den eneste store mæglervirksomhed har oprettet en afdeling dedikeret til det internationale. Samtidig har jeg i et stykke tid gerne villet tilbage til Danmark og den private sektor. Her er der nogle gange kortere fra tanke til handling, hvilket jeg er blevet overbevist om i mine gode snakke med Poul Erik Bech og chef for den Internationale Afdeling, Helle Nielsen Ziersen.”

”På det personlige plan har jeg de seneste tre år været ude alene i et højrisikoområde i udlandet, så det har også været vigtigt at komme tilbage til Danmark og familien. I mit virke ude og hjemme har det altid været centralt hurtigt at skabe og udvikle de rette relationer og netværk. De netværk vil jeg selvsagt fremover trække på, og så glæder jeg mig til at opbygge nye relationer i en ejendomsmæglerbranche, som jeg i den grad finder interessant og udfordrende. Når det kommer til stykket, så minder diplomati og erhvervsmæglerbranchen nok en hel del om hinanden – det handler grundlæggende om mennesker, der mødes og skaber løsninger med udgangspunkt i en fællesmængde af interesser og drømme.”

EDC International Poul Erik Bech tilbyder full-service ydelser til internationale investorer, udenlandske virksomheder i Danmark og danske virksomheder med tilstedeværelse og aktiviteter i udlandet. EDC International har specialister indenfor alle ejendomsrelaterede opgaver, herunder udlejning, lejerrepræsentation, investering, off-market, ejendomsvurderinger og research/analyse.

**Mere information**Anders Garly Andersen, International Relation Manager, EDC International Poul Erik Bech, +45 5150171, aga@edc.dk

Helle Nielsen Ziersen, partner, direktør, Head of EDC International Poul Erik Bech, +45 4099 9946, hni@edc.dk